ABC ถึงเวลาเทิร์นอะราวด์! เล็งตัดขาดทุนสะสม – จ่ายปันผล
ABC ถึงเวลาเทิร์นอะราวด์! เล็งตัดขาดทุนสะสม หลังจากมีความชัดเจนจากการเปิดตัวโครงการ “ABOVE Sukhumvit 39” จ่อเปิดโครงการ “ABC WORLD” ปลายปีนี้ 
16 ส.ค. 2559

นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด(มหาชน) หรือ ABC เปิดเผยว่า บริษัทตั้งเป้าผลการดำเนินงานในปีนี้จะสามารถเติบโตอย่างก้าวกระโดด โดยมีเป้าหมายรายได้ปีนี้ที่ 2,000 ล้านบาท รายได้หลักมาจากโครงการ ABOVE Sukhumvit 39  คอนโดมิเนียมหรูระดับพรีเมี่ยม บนทำเลที่ดีที่สุดในซอยสุขุมวิท 39 และมั่นใจว่าจะสามารถล้างขาดทุนสะสมหมดทันทีหลังบริษัทรับรู้รายได้จากการขายห้องชุด ทั้งนี้ในวันที่ 9 กันยายน 2559 บริษัทพร้อมเปิดตัวโครงการ ABOVE Sukhumvit 39 มูลค่าโครงการ 2,500 ล้านบาท คาดว่าจะมีรายได้จากการขายโครงการนี้ประมาณ 2,500 ล้านบาท
โดยการขายโครงการ ABOVE Sukhumvit 39 จะทำให้บริษัทได้รับผลตอบแทนจากการลงทุนไม่ต่ำกว่า 50% ของมูลค่าโครงการ และพร้อมเริ่มรับรู้ในไตรมาส 4 /59 นี้ ซึ่งจะทำให้บริษัทมีกำไรทันทีและล้างขาดทุนสะสม ขณะเดียวกันจะช่วยเสริมสภาพคล่องทางการเงินของบริษัทให้สูงขึ้น
นอกจากนี้บริษัทยังเตรียมพร้อมเปิดตัวโครงการ ABC WORLDในวันที่ 12 ธันวาคม 2559 เป็นอาคารขนาดพื้นที่รวม 37,400 ตารางเมตร และอาคารจอดรถ 7 ชั้น รวมที่จอดรถกว่า 650 คัน โดยรูปแบบโครงการจะเป็นโครงการแบบมิกซ์ยูส  ภายในประกอบด้วยร้านค้ารีเทล ร้านอาหาร และออฟฟิศเซอร์วิส พร้อมมีแผนที่จะจัดตั้งกองทรัสต์ เพื่อการลงทุนในอสังหาริมทรัพย์หรือ REITs ซึ่งจะสนับสนุนกำไรให้บริษัทฯ ด้วย
“บริษัทฯ เชื่อว่าสัดส่วนรายได้จากศูนย์การค้า ABC WORLDและการเปิดขายโครงการ ABOVE Sukhumvit 39 จะพลิกให้บริษัทฯ กลับมามีกำไรสุทธิ และสามารถล้างขาดทุนสะสมจากปีก่อนที่ 131 ล้านบาท ได้ภายในปี 2559 นี้ รวมไปถึงการพิจารณาจ่ายเงินปันผล” นายจิรภัทรกล่าว